Knud Kristensen (KF), 2008-10-23:
Det nordiske samarbejde er blevet et meget vigtigt omdrejningspunkt i vor hverdag, i vore liv og i den fremtidige udvikling.
Der har i dag været mange gode taler om netop det samarbejde, og det er glædeligt, at der er så stor enighed om, at det nordiske samarbejde betyder så meget, og at alle arbejder positivt for det.
Målet er jo at styrke Nordens samlede konkurrencedygtighed i en globaliseret verden ved at skærpe og fokusere på det nordiske samarbejde.
Det sker ved, at vi fokuserer på de nordiske værdier.
Nordens gode muligheder for at være foregangsregion i klimaspørgsmålet skal vi udnytte.
Der skal fokuseres på de fælles nordiske initiativer og forberedelser til støtte for forhandlingerne om en fremtidig klimaaftale op til klimakonferencen i 2009 her i København, hvor Danmark er vært og Sverige samtidig har EU-formandskabet.
Nordisk samarbejde for at fremme klimatiltag i udviklingslandene og vækstøkonomier skal støttes.
Den fællesnordiske globaliseringsindsats har til formål at ruste Norden bedre til at håndtere globaliseringens udfordringer og muligheder.
Indsatsen bygger på nordiske styrkepositioner som veludviklede uddannelsessystemer, ekspertise, forskning og evnen til at udnytte informationsteknologi og kreativitet på innovationsområdet.
Når man tænker på, hvor meget det egentlig har betydet for væksten i Norden, at vi har arbejdskraftens frie bevægelighed, er det helt exceptionelt.
Arbejdsudbuddet i de nordiske lande har nydt godt af østudvidelsen, idet arbejdsindvandringen fra de nye EU-lande har været med til at bidrage til en fortsat vækst og beskæftigelse i de nordiske lande.
Analyser peger jo her på værdien af de gode løn- og arbejdsforhold og vilkår i forhold til fortsat at kunne tiltrække arbejdskraft udefra under den øgede konkurrence herom.
Øresundsregionen har jo forudsætninger for at blive et førende vækstcenter i Europa.
De to landes beskæftigelsesministre har anmodet Nordisk Ministerråd om at foretage en løbende overvågning af og rette opmærksomhed på spørgsmålet om grænsehindringer.
Man skal have fokus netop på det med markedsføring af Norden, på det med at lægge vægt på forskning og innovation og på hele situationen i forbindelse med energi og klima, og så også det, vi allerede i nogle år har arbejdet for, nemlig en fjernelse af grænsehindringer, også for erhvervslivet i Norden, således at man kan arbejde sammen om tingene, udvikle og videreudvikle Norden som en vinderregion.
Klimaspørgsmålet har også fået en høj prioritering, og det er jo ikke så meget her, vi mærker det først, men det er meget i de arktiske egne.
Både spørgsmålet om energi og forbruget af vores energiprodukter og lignende gør, at vi er med til at sikre og fastholde fokus på et godt klima.
Det er jo ikke mindst i de nordiske lande, og specielt i polarområdet, at man i første omgang kommer til at mærke virkningerne af en voldsom klimaforandring.
Jeg synes, det er meget vigtigt, at vi i nordisk regi har sat fokus på det her, og det er med stor glæde, at vi, som jeg lige har omtalt, imødeser klimakonferencen i København næste år.
Hvordan når vi de her ting, som jo alle sammen koster mange penge i den nordiske sammenhæng?
Ja, det gør vi ved at målrette og fokusere på de budgetter, som vi fremover skal lægge, således at vi tilpasser og tilretter dem, så de passer ind i den prioritering, som man netop har valgt i Nordisk Råd.
Angående spørgsmålet om selvstyrende områder er det jo helt klart, at vi fra dansk side - som det også er blevet nævnt flere gange her i dag har lagt meget vægt på og har fokuseret på at skabe de bedst mulige forhold for disse områder, og det vil vi arbejde målrettet på, både i den danske regering og i ministerrådet; alle har fra dansk side arbejdet på, at vi skulle nå så langt som muligt, men vi kan nå meget længere endnu ved et fortsat konstruktivt samarbejde.